胡曦文喜歡甜品 計劃到法國修讀藍帶廚藝課程
2024年04月05日 11:01
東網電視
更多新聞短片
星級造型師郭慶彬(Ricky)早前參與時尚活動,不少名人包括鐘錶界美女胡曦文(Christy)前往捧場,並品嘗到來自巴黎的甜品大師Cedric Grolet炮製的甜點,Christy食指大動,透露有興趣學廚,有意到法國修讀藍帶廚藝課程,「我好鍾意食法國菜,遲啲等生意上咗軌道就去學廚,呢個係我其中一個夢想,到時可以遙距控制生意,覺得人生唔應該只做生意,可以煮嘢食畀好朋友,係一件好開心嘅事,希望兩年內實現。」
Ricky是日發生小插曲,原本一早準備衣服到會場,後來助手以為漏帶模特兒的衣服,結果他由中環來回跑去銅鑼灣公司,最後發現衣服早在會場內,虛驚一場,但他已大汗淋漓,還白白遲到了半個鐘,認真難忘。
隨着港人出外及北上消費多,香港經濟大受影響,他指身邊的太太客一般較少網購,喜愛實體店購物,鍾意與人傾偈溝通,不過他亦察覺到經濟轉差,舉行活動時,人流湧躍,但當活動完畢,店舖人流便減少,「我覺得喺香港真係要諗啲特別活動,多元化啲,最近識咗啲舞者,如有機會做鞋活動,安排一個跳舞環節都幾好,希望各行各業都有工開。」
近日是時裝旺季工作不斷,但暑假淡季來臨,對前景不無疑慮,「有晚諗自己5年後仲會唔繼續做形象?居安思危,遲啲準備開班授徒,因為真係好多人問我收唔收徒弟,試過有個19歲客人,帶件牛仔褸來問我點襯,之後佢跟我襯法着住件褸出席另一個活動,我都希望多啲人接觸造型師嘅工作。」